Jeremaia
Chapter 37
A sa buli o Setekaia na luve i Josaia nai sosomi kei Konaia na luve i Jioiakimi, o koya ka lesia o Nepukanesa me tui e na vanua o Juta.
2 Ia o koya, kei ira na nona tamata, kei ira na lewe ni vanua, era sa sega ni vakarorogo ki na vosa i Jiova, sa vosataka o Jeremaia na parofita.
3 Ia o Setekaia na tui sa talai Jiukali na luve i Selemaia kei Sefanaia na luve i Meesea na bete vei Jeremaia na parofita, me tukuna, "Mo masulaki keda mada vei Jiova na noda Kalou."
4 Ia o Jeremaia sa veicuruyaki tiko vei ira na tamata: ni ra sa sega ni vakacurumi koya ki na vale ni veivesu.
5 Ia sa qai lako tu mai Ijipita nai valu i Fero: ia ni ra sa rogoca na kenai tukutuku o ira na kai Kalitia era buku druadrua ni koro mai Jerusalemi era sa cavu tu ka lako tani e Jerusalemi.
6 Sa qai yaco vei Jeremaia na parofita, na vosa i Jiova, ka vaka,
7 "Sa tukuna vakaoqo o Jiova, na Kalou ni Isireli; 'Dou vosa vakaoqo vei tui Juta, o koya ka talai kemudou vei Au me mai tarogi Au; "Raica, nai valu i Fero ka lako mai me mai vukei kemudou, ena lako tale ki Ijipita kina nodra vanua.
8 "A ra sa na lesu tale mai na kai Kalitia, ka veivala kei na koro oqo, ka rawa, ka vakama e na bukawaqa."'
9 "Sa tukuna vakaoqo o Jiova; 'Dou kakua ni vakacalai kemudou, ka tukuna, "Era na lako tani vakaidina vei keda o ira na kai Kalitia," ni ra na sega ni lako tani.
10 'Ia kevaka dou sa yaviti ira nai valu kecega ni kai Kalitia era veivala kei kemudou, me vo ga o ira na vuetaki, ka era na dui tucake ga na tamata yadua mai na nona vale laca ka vakama na koro oqo e na bukawaqa.'"
11 A sa yaco, ni sa lako tani nai valu ni kai Kalitia mai Jerusalemi e na vuku ni valu i Fero,
12 Sa qai lako tani e Jerusalemi o Jeremaia me lako ki na vanua o Penijamini, me takali tani o koya mai vei ira na tamata.
13 Ia ni sa yaco o koya kina Matamata ni Koro i Penijamini, sa tiko maikea e dua na kavetani ni valu sa vakatawa, na yacana o Irija, na luve i Selemaia, na luve i Enanaia: a sa tauri Jeremaia na parofita, ka tukuna, "O sa vuki vei ira na kai Kalitia!"
14 A sa tukuna o Jeremaia, "Sa lasu! au sa sega ni vuki vei ira na kai Kalitia." Ia sa sega ni vakadinati koya: ka sa tauri Jeremaia o Irija, ka kauti koya vei ira na turaga.
15 A ra sa cudru vei Jeremaia o ira na turaga, ka yaviti koya, ka biuti koya kina vale ni veivesu e na vale i Jonacani na vu-ni-vola: ni ra sa lesia na vale o ya me vale ni veivesu.
16 Ia ni sa biu o Jeremaia kina vale sa keli, kei na kena veiqara, ka sa tiko kina o Jeremaia ka bogi vuqa,
17 Sa qai talaki o Setekaia na tui, ka kauti koya tani mai kina: a sa tarogi koya lo o koya na tui e na nona vale, ka vaka, "Sa dua li na vosa mai vei Jiova?" Ka sa tukuna o Jeremaia, "Sa dua:" ka sa vaka, "O na soli kina liga i tui Papiloni!"
18 Sa baci tukuna tale o Jeremaia vei Setekaia na tui, "A cava na ka ka'u sa cala kina vei kemuni, se vei ira na tamata oqo, ni dou sa biuti au kina vale ni veivesu?
19 "Ia sa E vei na nomudou parofita era sa ia na parofisai vei kemudou, ka tukuna, 'Ena sega ni lako mai na tui Papiloni me vala kei kemudou, kei na vanua oqo'?
20 "Ia oqo mo ni rogoca mada, noqu turaga na tui, me vakabau mada na noqu vakamamasu; ka mo ni kakua ni vakasukai au tale kina vale i Jonacani na vunivola, de'u mate kina."
21 Sa qai tukuna o Setekaia na tui me ra kauti Jeremaia kina lomanibai ni vale ni veivesu, ka solia vua e dua nai buli madrai e na veisiga mai na nodra tiki ni koro na dauvavimadrai, ka me oti sara mada na madrai e na koro. Ka sa tiko ga o Jeremaia e na lomanibai ni vale ni veivesu.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn